
A felszíni vizeket szennyező anyagok egy sajátos csoportját képezik azok az anyagok, amelyek közvetett hatásúak, ugyanis ezek a vízbe kerülve a vízi élet tényezői közül a fizikai elemeket blokkolják vagy kizárják. Ezen anyagok közül a legismertebb és előfordulási arányát tekintve a leggyakrabban előforduló szennyező anyag az ásványi olaj és származékai.
A vízbe kerülő olaj, ha nem ütközik akadályba, gyorsan szétterül, és vékony filmszerű réteget alkot és kialakul az olajfedettség. Tiszta vízben ez a fedettség terjed és fokozatosan hártyává alakul. A szemmel is érzékelhető vizekbe kerülő olaj legkisebb rétegvastagsága ~ 4.10-5 [mm], ami 1 km2 felületre vetítve alig 40 [dm3] olaj.
Kísérleteim során az ásványi olaj összegyűjtését és semlegesítését szimuláltam laboratóriumi körülmények között új fejlesztésű hidrofób anyagokkal.
A szennyeződés összegyűjtését olyan módszerekkel próbáltam megoldani, amely nem környezetszennyező és nem okoz újabb környezetszennyezést.
Két anyagot fejlesztettem ki és vizsgáltam olajfelszívó képességüket:
a) Alacsony sűrűségű, karbamid-formaldehid gyanta, gyapothordozó alapon
b) Környezetbarát, kukoricakeményítő alapú műanyag
Az általam használt két minta sikeresnek bizonyult az ásványi olaj hatástalanítására. Mindkét anyag képes volt vékony réteget alkotni az ásványi olajjal a víz felszínén, majd ez a réteg könnyedén eltávolítható volt. A kukoricakeményítő alapú műanyag képes volt a festékhígítóval is elérni ugyanezt a hatást.
Egy konkurens termék leírása szerint a termék olajfelszívó képessége víz felszínén 0,19 dm3 olaj/dm3 adszorbens. Ehhez az értékhez képest az általam vizsgált két anyag hatásfoka kétszer magasabb. Ez azt jelenti, hogy a vizsgált két anyagból kétszer kisebb térfogatú mennyiség szükséges, mint a konkurencia által használt anyagokból.
A költségszámítás elvégzése után megállapítottam, hogy az általam vizsgált két anyag előállítása nem drágább a konkurens termékek előállításától, hanem olcsóbb.
Összesítve tehát a vizsgált két anyag olcsó és hatásos megoldást nyújt az olajszennyeződés eltávolítására a víz felszínéről.




